กระทรวงเกษตรฯ เดินหน้าส่งเสริมทุเรียนไทย ทุเรียนคุณภาพ เพิ่มความเชื่อมั่นและรักษาภาพลักษณ์ของทุเรียนไทย
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ลงพื้นที่จังหวัดจันทบุรีเพื่อติดตามควบคุมมาตรฐานการส่งออกผลไม้ไทยโดยเฉพาะทุเรียน โดยพบปะผู้ประกอบการโรงคัดบรรจุ ผู้แทนสมาคม กลุ่มเกษตรกรในพื้นที่ภาคตะวันออก เพื่อรับฟังข้อเสนอแนะและความคิดเห็น และสร้างความเชื่อมั่นการบูรณาการทำงานทุกภาคส่วน นางสาวมนัญญา กล่าวว่า กระทรวงเกษตรและสหกรณ์ มีนโยบายมุ่งเน้นการผลิตทุเรียนคุณภาพเพื่อส่งออก ภายใต้มาตรการส่งออกทุเรียนไทยตามข้อตกลงทางพิธีสารไทย-จีน เป็นการย้ำว่าทุเรียนไทยเป็นทุเรียนที่ดีที่สุดในโลก ทั้งด้านรสชาติและคุณภาพ โดยเฉพาะทุเรียนภาคตะวันออกเป็นที่ต้องการของตลาดจีน โดยในปี 2565 นี้ จีนตรวจเข้ม ZERO COVID จึงต้องเพิ่มมาตรการตรวจโควิด 19 ในทุเรียนก่อนส่งออก กรมวิชาการเกษตรจึงได้จัดทำมาตรฐาน GAP Plus และ GMP Plus ทำให้การส่งออกทุเรียนปี 2565 ไม่มีปัญหา สามารถสร้างมูลค่าการส่งออกได้กว่า 82,805 ล้านบาท ปริมาณรวม 779,206 ตัน โดยในจำนวนนี้เป็นผลผลิตในภาคตะวันออกถึง 500,000 ตัน เพื่อรักษาชื่อเสียง ตลาดส่งออก และมาตรฐานการผลิตของทุเรียนไทย สร้างความเชื่อมั่นต่อผู้บริโภคทั่วโลก ดังนั้นต้องควบคุมคุณภาพไม่ให้มีทุเรียนอ่อนหลุดเข้าไปในตลาด จึงขอฝากชาวสวนและผู้ประกอบการในช่วงต้นฤดูที่ผลผลิตทุเรียนออกสู่ตลาดขอความร่วมมืออย่าตัดทุเรียนอ่อนหรือทุเรียนด้อยคุณภาพส่งออกไปเด็ดขาดเพราะจะสร้างความเสียหายกับการส่งออกทุเรียนของไทยและกระทบกับความเชื่อมั่นในคุณภาพ โดยต้องเสริมสร้างแนวคิดและผลักดันเอกลักษณ์ ผลไม้ไทย ผลไม้คุณภาพ” (Premium Thai Fruits) ได้สั่งการให้กรมวิชาการเกษตรบูรณาการความร่วมมือกับผู้ว่าราชการจังหวัด หน่วยงานความมั่นคง  และหน่วยงานในพื้นที่ให้ความรู้แก่เกษตรกรและผู้ประกอบการ รวมถึงรณรงค์ป้องกันการตัดทุเรียนอ่อน การปนเปื้อนของเชื้อไวรัสโควิด 19 รวมถึงการป้องกันการสวมสิทธิ์ส่งออกผลไม้ไทยด้วย